श्रीलंकाली भूमिमा पाकिस्तानी जित
ओपनिङ ब्याटर इमाम उल हकले अविजित ५० रन बनाएपछि पाकिस्तानले पहिलो टेस्टमा श्रीलंकालाई ४ विकेटले पराजित गरेको छ । १ सय ३१ रन भए पनि चुनौतीपूर्ण मानिएको त्यो लक्ष्यलाई पाकिस्तानले पाँचौं तथा अन्तिम दिन पहिलो सत्रमै पूरा गरेको थियो ।
गल — ओपनिङ ब्याटर इमाम उल हकले अविजित ५० रन बनाएपछि पाकिस्तानले पहिलो टेस्टमा श्रीलंकालाई ४ विकेटले पराजित गरेको छ । १ सय ३१ रन भए पनि चुनौतीपूर्ण मानिएको त्यो लक्ष्यलाई पाकिस्तानले पाँचौं तथा अन्तिम दिन पहिलो सत्रमै पूरा गरेको थियो ।भ्रमणकारी पाकिस्तानले ४८–३ बाट दिनको खेलको सुरु गरेको थियो । तर गलमा टोलीले कप्तान बाबर आजम (२४) सहित अर्को दुई विकेट गुमाउँदा संकटमा परे पनि १ सय ३३ रन बनाउँदै दुई टेस्ट शृंखलामा अग्रता लिएको छ । हकले व्यक्तिगत २५ रनबाट खेल सुरु गरेका थिए । आजमसहित पहिलो इनिङ्समा अविजित २ सय ८ रन बनाएका साउद सकिलसँग मिलेर हकले पाकिस्तानलाई विजयी बनाए । प्लेयर अफ द म्याच सकिलले महत्त्वपूर्ण ३० रन जोडे । ‘जब तपाई खेल जित्नुहुन्छ, त्यसपछि तपाईको आत्मविश्वास बढ्छ,’ आजमले भने, ‘यसको श्रेय हाम्रो टोलीका युवा खेलाडीलाई दिनुपर्छ ।’ बुधबार खेलेको अन्तिम सत्रमा २ विकेट लिएका देव्रेहाते स्पिनर प्रवाथ जयसूर्याले कुल ४ विकेट लिएपछि घरेलु टोली श्रीलंकाको झिनो आस पलाएको थियो, तर त्यसमा हक जब्बर बनेर विपक्षीमा उत्रिए । पहिलो बलमै चौका प्रहार गरेका आजम आक्रमक देखिएका थिए । उनले २८ बल खेल्नेक्रममा आरामसँग खेले पनि जयसूर्याको बलमा एलबीडब्लू आउट भए । सकिल श्रीलंका बलरमाथि हाबी भए पनि उनलाई अफ स्पिनर रमेश मेन्डिसले विकेटपछाडि क्याच गराए । जयसूर्याले सरफराज अहमदलाई १ रनमा आउट गर्नु अगाडि हकले टेस्टमा आफ्नो आठौं अर्धशतक पूरा गरेका थिए । अघा सलमानले आफूले सामना गरेको पहिलो बलमै विजयी छक्का प्रहार गरेका थिए । सकिलले टेस्टमा पहिलो पटक दोहोरो शतक बनाएपछि पाकिस्तानले ४ सय ६१ रन बनाउँदै पहिलो इनिङ्सका आधारमा १ सय ४९ रनको महत्त्वपूर्ण अग्रता लिएको थियो । ‘यहाँ ब्याटिङ गर्नु त्यति सजिलो थिएन, तर साउदले जसरी ब्याटिङ गरे त्यो असाधारण नै थियो,’ पाकिस्तानका कप्तान अजामले सकिलबारे भने । सकिल र सलमानले छैटौं विकेटमा १ सय ७७ रनको साझेदारी गरेपछि पाकिस्तानले खेलमा पुनरागमन गरेको थियो । धनन्जय डी सिल्भाले डटेर ९२ रन बनाए पनि स्पिनरद्वय नोमन अली र अब्रार अहमदले समान ३ विकेट लिएपछि श्रीलंका दोस्रो इनिङ्समा २ सय ७९ रनमा अलआउट भएको थियो । श्रीलंकाले पहिलो इनिङ्समा ३ सय १२ रन बनाउँदा पनि डी सिल्भाले १ सय २२ रन बनाएका थिए । ‘हामीले सुरुआतमै विकेटहरू गुमाउन पुग्यौं, माथिल्लोक्रमको ब्याटर रहेकाले हामीले अझ योगदान दिन सक्नुपर्थ्यो र जिम्मेवारी लिनुपर्थ्यो,’ श्रीलंकाका कप्तान दिमुथ करुणारत्नेले भने, ‘डी सिल्भाले पूरा जिम्मेवारी लिएर खेलेका थिए । टिमलाई आवश्यक पर्दा उनले जहिल्यै पनि राम्रो प्रदर्शन दिने गरेका छन् । अरू खेलाडीले पनि त्यसरी नै राम्रो खेल्नुपर्छ ।’यही मैदानमा घाइते भएपछि झन्डै एक वर्ष खेलबाट टाढा रहेका पाकिस्तानका तीव्र गतिका बलर साहिन साह अफ्रिदीले आफ्नो पुनरागमनमा कुल ५ विकेट लिए । विश्व टेस्ट च्याम्पियनसिप साइकलमा रहेको यस टेस्ट जितेपछि पाकिस्तानले १२ अंक बटुलेको छ । दोस्रो टेस्ट सोमबार कोलम्बोमा सुरु हुनेछ ।